**Papa Westray** (norrønt: *Papey (hin) Meiri*, «papars store øy»; skotsk: *Papa Westree*), også kjent som kun *Papay*, er en øy i den skotske øygruppen Orknøyene. Dens fruktbare jord har i tusen år tiltrukket seg folk til øya. Severdigheter på øya er blant annet Holland House, et historisk gårdskompleks som ble bygget tidlig på 1800-tallet, som er tilknyttet et folkemuseum og en steinaldergård fra neolittisk tid, Knap of Howar, med kanskje det eldste bevarte steinhuset i Nord-Europa, administrert av Historic Scotland. Øya er den niende største av øyene på Orknøyene med et areal på 918 hektar. I henhold til folketelling i 2011 hadde øya en befolkning på 90 innbyggere, en økning på over 35 % siden 2001 da det var kun 65 vanlige beboere. I løpet av samme periode økte befolkningen på skotske øyer som helhet med 4 % til 103 702 innbyggere.

Infrastruktur
-------------

Fergeselskapet Orkney Ferries seiler MV «Golden Mariana» fra Papa Westray til landsbyen Pierowalls på Westray. To ganger i uken, på tirsdag og fredag, gir MV «Earl Sigurd» eller MV «Earl Thorfinn» en direktetjeneste til og fra Kirkwall på Orknøyene, og går også enten til Rapness på Westray eller North Ronaldsay. Det er også sporadiske utflukter på søndagene i sommermånedene. Britten-Norman Islander-fly, operert av Loganair, flyr fra Papa Westrays flyplass til Westray, North Ronaldsay og Kirkwall; flyturen fra Papa Westray til Westray er verdens korteste rutefly, på omtrent 2 minutter.

Historie
--------

### Steinaldergård

Den neolittiske gårdsbruket Knap of Howar er det eldste bevarte huset i Nord-Europa, og er dateres fra rundt 3500 f.Kr. Gårdsbruket, som består av to omtrent rektangulære rom side om side, bygget i stein, forbundet med en innvendig dør, og med dører til utsiden i vestenden, er delvis underjordisk, og tilnærmet komplett til takhøyde. Eksempler på unstankeramikk med rund bunn er funnet her, og ga nøkkelen til å datere boplassen.

### Legendarisk helgen

Hovedhuset på Knap of Howar
I følge en legendarisk tradisjonen, forsøkte den piktiske kong Nechtan mac Der-Ilei på 800-tallet e.Kr. å forføre en ung kvinne fra Papa Westray ved navn Triduana, som svarte stakk ut sine egne øyne. Hun ble senere abbedisse av et nonnekloster i Restalrig, nå en del av Edinburgh, og ble etter hvert kanonisert som sankt Tredwell. Et kapell ble innviet til henne på Papa Westray og ble et pilegrimssted for mennesker med øyeplager. Fra et historiske perspektiv er Triduana problematisk, navnet dukker opp til ulike epoker og på flere steder i Skottland, og en myte lar henne være født i Hellas og fulgte den legendariske helgenen Regulus (også omtalt som Rule) til Skottland med levningene til apostelen Andreas (hvis andreaskors er gjengitt på Skottlands flagg).

### Stedsnavnet

Øya er en av «Papeys» eller «øyene med *papar*». Papar (fra latin *papa*, via gammelirsk, i betydning «fader» eller «pave») var, i henhold til islandske sagaer, irske munker som oppholdt seg som eremitter i utilgjengelige steder nord for Skottland før nordboere fra Norge kom, noe som dokumentert fra både sagaene og arkeologiske funn.

### Norrøn gravstein

St Boniface Kirk
På øya er også sognekirken St Boniface fra 1100-tallet, dedikert til sankt Bonifatius. Kirken er restaurert og åpen om sommeren. I kirkegården var det en utskåret norrøn gravstein (sannsynligvis også fra 1100-tallet). Steinen er hogd i stil og form som britiske arkeologer kaller *hogback* («svinerygg» eller «griserygg») ved en type lave, avlange og dekorerte steinskulpturar som har blitt tidfestet til tiden fra 800- til 1000-tallet, og er blitt funnet på de britiske øyer, inkludert Orknøyene og på Shetland. Betegnelsen «svinerygg» er grunnet den utpregete svineryggliknende formen.

### Piktisk sted

Disse står på et betydelig, piktisk religiøst sted fra 800-tallet og stort sett ikke utgravd, muligens inkludert en bispebolig. Rester av en sterkt erodert broch (rundhus i stein) kan sees i fjæra. Tidlige kristne utskårne steiner, som kan dateres fra så tidlig som på 700-tallet e.Kr. er funnet på dette stedet og er nå utstilt i Orknøymuseet i Tankerness House, Kirkwall og Skottlands nasjonalmuseum i Edinburgh. Dette kan være de eldste bevisene for at kristendommen overlevde på de nordlige øyene.

### Holm of Papa Westray

Et annet gammel monument er en godt bevart neolittisk kammerrøys (*cairn*) på den lille øya Holm of Papa Westray, litt øst for selve Papay (og lett synlig fra den større øya). Den lange, lukkede røysen, bygget av lokal stein, var en gang et felles gravsted for beinlevningene til et gammelt samfunn. Den er beskyttet av et moderne tak og besøkende kommer inn via et mannhull ovenfra. Dette kan sees når som helst på døgnet, men besøkende må ordne privat med båt gjennom det lokale samarbeidet.

### John D. Mackay

Papa Westray er fødestedet til den orkadiske læreren og skribenten John D. Mackay (1909–1970). Han huskes lokalt for å ha skrevet til *The Times* i 1967 og foreslått at Orknøyene og Shetland burde returneres til Norge etter fem århundrer under Skottland. Hans leserinnlegg fremmet moralen til en del innbyggeres i en tid da skotsk administrasjon så ut til å redusere lokalt selvstyre.

### St Tredwells kapell

St Tredwells kapell på Papa Westray
Restene av St Tredwells kapell står på en konisk haug på en liten halvøy (ca. 4,5 m høy og 35 m bred i St. Tredwell's Loch. Restene av murene fra senmiddelalderen kan sees, bygget over eldre levninger fra jernalderen, inkludert en tunnel som fører til en sirkulær bygning eller broch. Kapellets tykke vegger og opptegnelser over tilhogde utsmykninger indikerer en viktig og velfundert etablering. Kapellet er dedikert den ovenfornevnte Triduana under et av hennes mange navn, Tredwell. Hun ble også omtalt Trodline og etter sigende på norrønt som Trøllhaena.

Kapellet ble undersøkt av oldtidsforskeren Henry Dryden i 1870 da veggene, av variabel tykkelse, fortsatt var opptil 1,8 m høye. Kapellet ble ryddet for murbrokker og grus av William Traill rundt 1880. Han fant 30 kobbermynter som dateres mellom kongene Karl II og Georg III under kapellgulvet, sammen med et kvinnelig skjelett.

Mirakuløse helbredelser er assosiert med St Tredwell, særskilt hos de som lider av øyeplager. Pilegrimer reiste til Papay fra hele Orknøyene og nord for å søke en kur.

Referanser
----------

1. ↑  «Map of Scotland in Scots» (PDF), *Guide and gazetteer*
2. 1 2 3  Keay, J. & Keay, J. (1994): *Collins Encyclopaedia of Scotland*. London. HarperCollins.
3. ↑  «Holland Farm», *Westray and Papa Westray*
4. ↑   «Knap of Howar», *Historic Scotland*
5. ↑  National Records of Scotland (15. august 2013): «Appendix 2: Population and households on Scotland's Inhabited Islands» (PDF). Statistical Bulletin: 2011 Census: First Results on Population and Household Estimates for Scotland Release 1C (Part Two) Arkivert 23. februar 2014 hos Wayback Machine. (PDF) (Report). SG/2013/126.
6. ↑  General Register Office for Scotland (28. november 2003): *Scotland's Census 2001 – Occasional Paper No 10: Statistics for Inhabited Islands* Arkivert 7. februar 2012 hos Wayback Machine..
7. ↑   «Scotland's 2011 census: Island living on the rise», *BBC News*
8. ↑  "Final trip for Orkney shortest flight pilot, *BBC*
9. ↑  «St Treadwell's Loch, Papay», *Orkneyjar*
10. ↑  «Well Worship and Sacred Pools: The Healing Waters of Saint Triduana», *Wee White Hoose* 23. april 2013
11. ↑  «Saint Triduana», *Undiscovered Scotland*
12. ↑  «RAE 2008 : Submissions : RA1, RA2 and RA5c» Arkivert 25. juni 2018 hos Wayback Machine. *Rae.ac.uk*
13. ↑   «A New View on the Origin of First Settlers in Iceland», *Iceland Review*.
14. ↑  «St Boniface's» Arkivert 1. april 2022 hos Wayback Machine. *Scottish Church Heritage Research*
15. ↑   «Papa Westray, St Boniface's Church», *Canmore: National Record of the Historic Environment*
16. ↑  Goran, David (25. januar 2017) «Hogbacks: stone carved Viking monuments generally accepted as grave markers», *Vintage News*
17. ↑   Rendall, Tom (2013): «John D. Mackay: Man of Letters», *Frontiers Magazine*
18. ↑  «Den hellige Triduana av Kolossae (300/500/600/700-t)», *Katolsk,no*
19. ↑  «St Tredwell's Chapel», *Papa Westray*
20. ↑  «St. Tredwell's Chapel», *Saints and Stones*

Eksterne lenker
---------------

(en) Papa Westray – kategori av bilder, video eller lyd på Commons


* (en)  Papa Westray hos Wikivoyage
* Papa Westray
* RSPB North Hill, Papa Westray
* Land Art - Papa Westray project
* Papay Gyro Nights Art Festival, en internasjonal festival for samtidskunst

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames
 |